Eno od še naprej problematičnih vprašanj je pogodba o izgradnji kanalizacijskega omrežja v Famagusti, ki jo je Komisija prekinila decembra 2013 in v zvezi s katero spor ni bil razrešen in ureditve za dokončanje projekta niso bile opredeljene. Poleg tega je na razpisne postopke za druge projekte vplival tudi bojkot lokalnih pogodbenih izvajalcev.

Nepovratna sredstva so pomemben del programa. Komisija ob upoštevanju pomena razmeroma majhnih nepovratnih sredstev za večino morebitnih upravičencev še naprej išče rešitve, s katerimi bi pomagala zagotoviti, da nepovratna sredstva pravočasno in učinkovito dosežejo upravičence. To vključuje zunanje izvajanje in Komisija je v programu za leto 2015 razširila posredno upravljanje. Priljubljen program nepovratnih sredstev za štipendije je bil z novim sporazumom o prenosu pooblastil, podpisanim z organizacijo British Council, podaljšan do leta 2020.

Dejavnosti v letu 2015 so vključevale nadaljevanje številnih uveljavljenih in uspešnih projektov, kot so na primer ukrepi za krepitev zaupanja (podporo odboru za pogrešane osebe in varstvo kulturne dediščine) in štipendije EU. S sklenitvijo pomembnih pogodb o tehnični pomoči je bil dan nov zagon na številnih področjih, stalna tehnična podpora pa bo bistvena zlasti v obdobju priprave na rešitev vprašanja. Še vedno obstajajo precejšnje vrzeli v zmogljivosti upravičencev. Nujna bo obsežna prilagoditev, preden se bo lahko začel izvajati pravni red Evropske unije, vendar turška skupnost na Cipru zdaj bolje razume ta izziv.

Komisija nadaljuje izvajanje uredbe o pomoči in s tem na splošno podpira ponovno združitev. Komisija je bila pripravljena prilagoditi program zaradi morebitnih doseženih dogovorov in sprejet je bil ukrep za financiranje odprtja dveh novih mejnih prehodov, ki sta ju voditelja predlagala kot ukrep za krepitev zaupanja.

Za zagotovitev uspešnega in trajnostnega izvajanja v takem okolju mora turška skupnost na Cipru v celoti sodelovati pri pripravi na uvedbo pravnega reda Evropske unije po rešitvi vprašanja. Sodelovanje med turško in grško skupnostjo na Cipru je še vedno nujno za uresničitev končnega cilja ponovne združitve.

Komisija deluje v posebnih političnih, pravnih in diplomatskih razmerah. Sklepati je treba ad hoc dogovore, da se lahko izvaja program in hkrati spoštujejo načela dobrega finančnega poslovodenja. Pri programih pomoči, ki jih financira EU, bi v običajnih razmerah sporazumi z vlado države upravičenke vzpostavili pravni okvir za razvojno pomoč. Takih sporazumov za pomoč turški skupnosti na Cipru ni mogoče vzpostaviti, Komisija pa se mora opreti na pravila in pogoje, ki se po njeni oceni uporabljajo na lokalni ravni. Upravljanje in zmanjšanje s tem povezanega tveganja je del odgovornosti Komisije, sprejeti ukrepi pa vključujejo skrbno spremljanje in podporo upravičencem, revidirane plačilne pogoje in previden pristop pri uporabi bančnih jamstev. Pomoč vključuje precejšen znesek nepovratnih sredstev, ki zahtevajo upravljanje intenzivne porabe virov.

Uredba Sveta (ES) št. 389/2006 (v nadaljnjem besedilu: uredba o pomoči) je podlaga za pomoč turški skupnosti na Cipru in zahteva letno poročanje Svetu in Evropskemu parlamentu. To poročilo zajema leto 2015.

Kar zadeva upravljanje Komisije, je bila projektna skupina za turško skupnost na Cipru v začetku leta 2015 premeščena v Generalni direktorat za regionalno in mestno politiko. Ta premestitev je bila opravljena brez spremembe mandata, ki je bil Komisiji dan v okviru uredbe o pomoči.

4.2.Napredek pri doseganju ciljev

Splošni cilj programa pomoči je olajšanje ponovne združitve Cipra, in sicer s spodbujanjem gospodarskega razvoja turške skupnosti na Cipru, pri čemer je posebna pozornost namenjena gospodarskemu povezovanju otoka, izboljšanju stikov med obema skupnostma in z EU ter pripravam na uvedbo pravnega reda Evropske unije. Dejavnosti za dosego vsakega od ciljev uredbe o pomoči v letu 2015 so bile:

4.2.1.Cilj 1: razvoj in prestrukturiranje infrastrukture

Potem ko je bila leta 2014 začasno prevzeta telekomunikacijska oprema za omrežje naslednje generacije, je bilo zagotovljene več tehnične pomoči za dokončanje uvajanja storitev in obravnavanje preostalih težav v zvezi z obračunavanjem dela infrastrukture, ki še ni bil izročen.

Ponovno so bila vzpostavljena prizadevanja na področju prometne varnosti, pri čemer je bila tehnična pomoč namenjena spodbujanju reorganizacije odgovornosti v sektorju ter podpori pri pripravi na prihodnjo uvedbo pravnega reda Evropske unije na področju izdajanja dovoljenj in pregledovanja vozil ter pripravo tehničnih specifikacij.

Nikozijska čistilna naprava v kraju Mia Milia / Haspolat, namenjena oskrbi obeh skupnosti, od leta 2012 proizvaja čist iztok, vendar je treba izvesti še povezane projekte: novembra je bila podpisana pogodba za zasnovo novega kanalizacijskega zbiralnika za oskrbo celotne Nikozije, ki bo povezan s čistilno napravo; sklenjen je bil dogovor o delitvi obdelanega iztoka iz čistilne naprave, potekajo pa tudi ocene izvedljivosti in projektiranje distribucijskega sistema do varovalnega pasu; isti svetovalec bo preučil tudi uporabo blata iz čistilne naprave v kmetijstvu in pripravil tehnične specifikacije za opremo za raztresanje blata.

Dokončana so bila vsa sanacijska dela, povezana s čistilno napravo Morphou/Güzelyurt, in izdana je bila izkaznica o učinkovitosti. Objavljen je bil javni razpis za izgradnjo zbiralnika in mreže za ponovno uporabo obdelane vode iz čistilne naprave, vendar ni bil uspešen.

Komisija je začela študijo za opredelitev potrebnih sanacijskih del v kanalizacijskih omrežjih v kraju Famagusta in njihovih stroškov. Potekajo tudi dejavnosti v zvezi s projektiranjem razširitve odlagališča Koutsoventis/Güngör, vključno s specifikacijami za enoto za obdelavo izcednih voda, ki tečejo iz odlagališča. Izdano je bilo tudi naročilo za tovornjake, ki prevažajo odpadke. Ta prizadevanja glede ravnanja s trdnimi odpadki bodo podprta z nadaljnjimi naložbami v okviru programa za leto 2015, vključno z zaprtjem odlagališč, ki onesnažujejo okolje, in izgradnjo „postaj za pretovarjanje“ za učinkovit prevoz odpadkov na novo odlagališče. Na področju trdnih odpadkov je bilo poleg tega novemu obratu za sterilizacijo medicinske opreme odrejeno, naj pomaga preprečevati nevarno odlaganje nesteriliziranih odpadkov. Ravnanje s trdnimi odpadki je obravnavano tudi v shemah nepovratnih sredstev, ki podpirajo civilno družbo in lokalne skupnosti (glej v nadaljevanju).

Program Združenih narodov za razvoj prek posrednega upravljanja dokončuje izgradnjo informacijskih in upravnih središč v štirih morebitnih območjih Nature 2000. Te delno zgrajene stavbe so bile predmet pogodbe, ki se je iztekla leta 2011.

Pomembno je, da se je leta 2015 začel eden od večjih programov tehnične pomoči, namenjen izboljšanju upravljavske zmogljivosti v sektorjih ravnanja z vodo in odpadki. Pravna besedila na teh področjih so bila zasnovana že v okviru prejšnjega projekta tehnične pomoči, ki se je končal leta 2012.

4.2.2.Cilj 2: spodbujanje socialnega in gospodarskega razvoja

Potem ko se je leta 2013 končala tehnična pomoč za podporo podjetništvu, je bila novembra podpisana nova pogodba o tehnični pomoči, kot druga faza ukrepa, da bi okrepili zmogljivost v organizacijah za podporo podjetništvu, ocenili izvedljivost inkubacije podjetij in njihovega povezovanja v grozde, pospešili dialog o strategiji pametne specializacije, ki je potrebna za dostop do evropskih strukturnih in investicijskih skladov, ter analizirali tržna gibanja. Poleg tega je bilo do decembra dokončano celotno pripravljalno delo za sklenitev sporazuma o prenosu pooblastil z Evropsko banko za obnovo in razvoj (EBOR). To bo malim in srednjim podjetjem od leta 2016 dalje omogočalo dostop do kreditnih skladov EBOR ter strokovnega znanja EBOR za razvoj podjetništva. Podjetja imajo zagotovljeno podporo tudi neposredno prek nepovratnih sredstev in 36 pogodb o nepovratnih sredstvih v okviru razvoja malih in srednjih podjetij: shema nepovratnih sredstev za modernizacijo izdelkov in storitev se je ob koncu leta še naprej izvajala.

Na področju razvoja podeželja so potekala prizadevanja za dvig standardov v sektorju mleka. Tehnična pomoč za krepitev zmogljivosti veterinarskih služb za zagotovitev in spremljanje skladnosti s standardi zdravja živali in drugimi sanitarnimi zahtevami za nadzor in preprečevanje živalskih bolezni ter za prihodnjo trgovino z živalskimi proizvodi prek zelene črte se je začela sredi leta 2015 in se bo nadaljevala v letu 2016. To bo še naprej posebej zahtevna naloga. V letu 2015 je bila zagotovljena znatna tehnična pomoč, precej pa je bilo tudi naložb v obrate in opremo za ravnanje z živalskimi stranskimi proizvodi, izkoreninjenje bolezni in preoblikovanje sektorja mleka. Program meroslovja, ki pomaga laboratorijem pri zmogljivosti merjenja, se bo začel leta 2016 skupaj s tehnično pomočjo, da bi se zagotovila pomoč pri nadaljnji krepitvi storitev kmetijskega svetovanja. Združenja pridelovalcev oliv obeh skupnosti so predlagala poskusni program obeh skupnosti za nadzor škodljivih sadnih muh in predhodno delo je bilo vključeno v program za leto 2015. Od 39 pogodb o nepovratnih sredstvih, dodeljenih leta 2013 v okviru 3. sheme nepovratnih sredstev za razvoj podeželja, se jih je konec leta 2015 še vedno izvajalo 22.

V sektorju izobraževanja je bilo leta 2015 dodeljenih 13 pogodb o nepovratnih sredstvih v okviru 1,5 milijona EUR vredne sheme za inovacije in spremembe v izobraževanju VI, ki zajema cilje, ki vključujejo okrepljene zmogljivosti poučevanja/učenja, skupne projekte z grškimi šolami na Cipru, podjetništvo in vseživljenjsko učenje. Od desetih pogodb o nepovratnih sredstvih iz prejšnje sheme (2013) se jih je konec leta 2015 še vedno izvajalo šest.

Po dokončanju projekta za razvoj poklicnega izobraževanja, usposabljanja in trga dela (VETLAM) leta 2012 je bila leta 2015 podpisana pogodba o tehnični pomoči za nadaljevalni projekt (VETLAM II), ki zajema razvoj in spodbujanje sistemov poklicnega izobraževanja in usposabljanja, vseživljenjsko učenje, izboljšanje zaposljivosti ter krepitev povezav med izobraževanjem in trgom dela. Ta bo dopolnjena s shemo nepovratnih sredstev za šole in organizacije vseživljenjskega učenja, vključeno v program za leto 2015.

Organizirani so bili posvetovalni sestanki z lokalnima skupnostma, da se pripravi podlaga za 4,85 milijona EUR vredno shemo nepovratnih sredstev Razvoj skupnosti 4, ki bo uvedena na začetku leta 2016 in osredotočena na skupno uporabo javnih storitev za povečanje učinkovitosti in kakovosti. Prednostne naloge bodo vključevale ravnanje s trdnimi odpadki, kar bo dopolnilo obsežne infrastrukturne naložbe, predvidene v programih za leti 2014 in 2015. Konec leta 2015 se je še vedno izvajalo devet pogodb o nepovratnih sredstvih v okviru prejšnjih shem nepovratnih sredstev za razvoj skupnosti.

Od leta 2008 je Enota za upravljanje projektov zagotavljala storitve v podporo izvajanju shem nepovratnih sredstev, ki so vključevale vrsto dejavnosti usposabljanja za prosilce in upravičence do nepovratnih sredstev. Dejavnosti enote za upravljanje projektov se v širšem obsegu nadaljujejo v okviru nove pogodbe o naročilu storitev, podpisane leta 2015. Ta enota za upravljanje projektov zagotavlja dragoceno pomoč Komisiji v smislu večje učinkovitosti in boljših zagotovil.

Potem ko se je leta 2014 končal program gospodarskega spremljanja, ki ga je Svetovna banka izvajala v okviru skrbniškega sklada, financiranega s programom iz leta 2006, se je na začetku leta 2015 začela druga faza, načrtovana v letu 2014, ki je temeljila na rezultatih predhodnega analitičnega dela ter je zagotovila dodatno poglobljeno analizo in tehnično pomoč na zadevnih področjih.